Helsingin Poliisi-Voimailijat

**Helsingin Poliisi-Voimailijat ry (HPV)** on vuonna 1921 perustettu urheiluseura. Se perustettiin Helsingin poliisilaitoksen palveluksessa olevien henkilöiden sekä heidän 14 vuotta täyttäneiden poikiensa urheiluseuraksi, mutta nykyisin siihen kuuluu muitakin kuin helsinkiläisiä ja myös muita kuin poliiseja.

## Alkuvuodet

Ensimmäiset 10 vuotta seura toimi poliisien sisäisen kilpailutoiminnan järjestäjänä. HPV:n alkuvuosien lajeja olivat paini, köydenveto ja nyrkkeily. Myöhemmin mukaan tulivat hiihto, yleisurheilu ja erilaiset palloilulajit.

## Mukaan kansalliseen kilpailutoimintaan

### Ennen sotavuosia

Vuosi 1932 oli seuralle käänteentekevä, sillä HPV aloitti aktiivisen, ulospäin näkyvän edustusurheilun järjestäen kansallisia ja kansainvälisiä paini- ja yleisurheilukilpailuja.

Seura saavutti yleisurheilussa vuosina 1935 ja 1937 Kalevan maljan eli oli Suomen paras yleisurheiluseura SM-kisojen tulosten perusteella. Vuoden 1936 Berliinin kesäolympialaisissa kolme seuran edustajaa, painija Kustaa Pihlajamäki, yleisurheilijat Lauri Lehtinen ja Kalle Tuominen, valittiin kisoihin ja saavuttivat kukin olympiamitalin. Muita 1930-luvulla menestyneitä HPV:n yleisurheilijoita olivat mm. Toivo Loukola, Kauko Pekuri, Eero Pekuri, Toivo Sarkama, Paavo Mikkeli, Sulo Joutsenlahti, Bengt Sjöstedt, Kalle Ilovaara.

### Sotavuosien jälkeen

HPV:n menestys sotien jälkeen ei ollut enää niin näkyvää kuin 1930-luvulla. Kaksinkertainen olympiakävijä oli kiekonheittäjä Arvo Huutoniemi. Uutena nimenä seuran riveihin nousi maratoonari Eino Oksanen, josta tuli 3-kertainen Bostonin maratonin voittaja ja olympiakävijä. Olympiakävijä, keihäänheittäjä Pauli Vesterinen tuli seuran riveihin myös 1950-luvun alussa. Muita menestyneitä HPV:n yleisurheilijoita ovat olleet kiekonheittäjät Jouko Montonen, Taisto Lampinen ja Juhani Tuomola sekä keihäänheittäjä Pekka Paltila ja kuulantyöntäjä Pekka Ahnger.

Hiihdossa seuran riveissä menestynein on ollut 1960- ja 1970-luvuilla kansainvälisellä tasolla kilpaillut Pauli Siitonen, josta tuli uransa aikana olympiakävija, Vaasa-hiihdon ja Finlandia-hiihdon voittaja. Toinen hiihdon olympiakävijä on ollut Marja Auroma, joka olympialaisten lisäksi voitti kolme kertaa Finlandia-hiihdon.

Nykyiset lajit ovat hiihto, hiihtosuunnistus, pyöräsuunnistus, suunnistus, painonnosto, penkkipunnerrus, voimanosto, salibandy ja yleisurheilu. Seura kuuluu lajien kansallisiin lajiliittoihin.

Seura on mukana järjestämässä Helsinki City Marathonia ja Seurasaaren juhannusjuhlia. Seura julkaisi *Poliisi-Voimailija*-nimistä jäsenlehteä vuosina 1996–2013.

## Olympiamitalisteja
* Toivo Loukola, Amsterdamin 1928 olympialaisten kultamitalisti estejuoksussa 
* Kalle Tuominen, Berliinin 1936 olympialaisten hopeamitalisti 3000 metrin esteissä
* Kustaa Pihlajamäki kultaa painissa Berliinissä 1936 
* Olavi Mannonen, Melbournen olympialaisissa 1956 hopeaa, nykyaikainen 5-ottelu.

## Aikaisemmat lajit
### Pesäpallo
Pesäpallo oli mukana seuran lajivalikoimassa 1960-luvulla. Helsingin Poliisi-Voimailijat pelasi kolmanneksi korkeimmalla sarjatasolla, maakuntasarjassa seitsemän kauden ajan vuosina 1961–1967.

## Saavutukset
### Joukkuemestaruudet
* Kalevan malja **(2)**: 1935, 1937

## Lähteet

## Aiheesta muualla
*HPV:n historia